Rozhodnutie Komisie
zo 4. mája 2001,
ktorým sa v zásade uznáva kompletnosť dokumentácie predloženej na podrobné preskúmanie ohľadom možného začlenenia RH 2485 (metoxyfenozid) do prílohy I k smernici Rady 91/414/EHS o uvádzaní prípravkov na ochranu rastlín na trh
(oznámené pod číslom dokumentu C(2001) 1179)
(Text s významom pre EHP)
(2001/385/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh [1], naposledy zmenenú a doplnenú smernicou Komisie 2000/80/ES [2], najmä na jej článok 6 ods. 3,
keďže:
(1) Smernicou 91/414/EHS (ďalej len "smernica") sa ustanovuje zostavenie zoznamu spoločenstva aktívnych látok povolených na začlenenie do prípravkov na ochranu rastlín.
(2) Laboratórium Rohm and Haas France SA predložilo orgánom Spojeného kráľovstva 21. februára 2000 dokumentáciu o aktívnej látke RH 2485 (metoxyfenozid) ohľadom povolenia na jej začlenenie do prílohy I k smernici.
(3) Orgány Spojeného kráľovstva oznámili Komisii, že po predbežnom preskúmaní dokumentácia spĺňa požiadavky týkajúce sa údajov a informácií podľa prílohy II k smernici. Okrem toho sa domnievajú, že dokumentácia obsahuje údaje a informácie požadované prílohou III k smernici ohľadom jedného prípravku na ochranu rastlín obsahujúceho uvedenú aktívnu látku. V dôsledku toho zaslal žiadateľ v súlade s ustanoveniami článku 6 ods. 2 dokumentáciu Komisii a ostatným členským štátom.
(4) Dokumentácia bola odovzdaná Stálemu fytosanitárnemu výboru.
(5) Článok 6 ods. 3 smernice vyžaduje, aby sa na úrovni spoločenstva formálne potvrdilo, že každá dokumentácia v zásade spĺňa požiadavky týkajúce sa údajov a informácii ustanovené v prílohe II a aspoň pre jeden prípravok na ochranu rastlín obsahujúci príslušnú aktívnu látku aj požiadavky prílohy III k smernici.
(6) Takéto potvrdenie je potrebné, aby sa umožnilo podrobné preskúmanie dokumentácie a aby sa členským štátom poskytla možnosť udeľovať v súlade s článkom 8 ods. 1 smernice dočasné povolenie pre prípravky na ochranu rastlín obsahujúce túto aktívnu látku.
(7) Toto rozhodnutie sa nedotýka práva Komisie požadovať od žiadateľa, aby spravodajskému členskému štátu predložil ďalšie údaje alebo informácie s cieľom ujasniť niektoré časti dokumentácie. Žiadosť o predloženie ďalších údajov potrebných na ujasnenie dokumentácie nemá žiaden vplyv na časový limit na predloženie správy uvedenej v úvodnom ustanovení (9).
(8) Členské štáty a Komisia súhlasia s tým, že Spojené kráľovstvo vykoná podrobné preskúmanie dokumentácie o RH 2485 (metoxyfenozid).
(9) Spojené kráľovstvo čo najskôr oznámi Komisii závery svojich skúmaní spolu s odporúčaniami ohľadom začlenenia alebo nezačlenenia aktívnej látky a všetkých súvisiacich podmienok, najneskôr však do jedného roka odo dňa uverejnenia tohto rozhodnutia.
(10) Opatrenia stanovené v tomto rozhodnutí sú v súlade so stanoviskom Stáleho fytosanitárneho výboru,
PRIJALA TOTO ROZHODNUTIE:
Článok 1
Dokumentácia, ktorú laboratórium Rhom and Haas SA predložilo Komisii a členským štátom ohľadom začlenenia RH 2485 (metoxyfenozid) ako aktívnej látky do prílohy I k smernici 91/414/EHS, ktorá bola 2. februára 2001 odovzdaná Stálemu fytosanitárnemu výboru, v zásade spĺňa požiadavky týkajúce sa údajov a informácií stanovené v prílohe II k smernici. Dokumentácia spĺňa požiadavky týkajúce sa údajov a informácií stanovené v prílohe III k smernici vzhľadom na jeden prípravok na ochranu rastlín obsahujúci RH 2485 (metoxyfenozid), pričom sa zohľadňujú navrhované spôsoby používania.
Článok 2
Táto smernica je adresovaná členským štátom.
V Bruseli 4. mája 2001